Avlsmål - Munch Hamsters
Da jeg samarbejder med Satomis opdræt, vælger jeg at fremvise de samme avlsmål som Satomis. Vi deler næsten dyr, på trods af den store afstand og hvad Satomis forventer i sine avlsmål, afspejler de samme forventninger til mine dyr, da der ellers ikke ville være den store idé at samarbejde. :)
Alle opdræt må have avlsmål – i hvert fald hvis de vil kalde sig "seriøs" i sin avl.
Ikke alle skilter med deres mål, for mange er det nemlig slet ikke nødvendigt.
Men i og med, at der er så få kinesiske hamstere og opdrættere og avlere landet over er så forskellige i, hvad de vil med deres avl – så har jeg valgt at skrive mine i det åbne. Så kan købere jo selv tage stilling hertil.
Jeg har også forsøgt at sætte mig nogle mål på skrift, hvor især udbredelsen af det gode kæledyr, som den kinesiske hamster er, og altid vil være altoverskyggende.
Jeg vil som opdrætter altid stræbe efter:
Sunde og raske, håndterbare kæledyr – det er en selvfølge for mit opdræt.
Fremavle kinesere med et flot look:
- Langstrakt slank og sporty krop, med hoveden sat på en bred og kort hals.
- Tydelig kønsforskel i deres bygning – muskuløse og væsentligt større hanner dog uden at blive brede og slanke feminine hunner.
- Bred, let afrundet pande med bredt satte runde ører og store øjne, som sammen danner en ligesidet trekant med næsen.
- Profilen foretrækkes med en kort "romernæse"; altså en næse som buer ud og giver et kort look i profil.
- En hale på 3-4 cm, med fin behåring på både over- og underside.
- Pelsen skal være kort, tæt og silkeblød. Den skal være jævnt dækkende over hele kroppen selv under fødderne.
Fremavle så standardmæssigt flotte Dom Spot med en fordeling af hvid, med > 50% dækning jævnt fordelt over hele kroppen.
Fremavle de helt hvide kinesere med sorte øjne.
Dette vil være min primære rettesnor, når det jeg overvejer parringer og fremtidige kuld mellem to hamstere.
Jeg håber meget snart, at kunne vise billeder af mine fremtidige mål – den perfekte hamster er svær at opnå, men enkelte hamstere har nogle rigtig gode træk, som jeg gerne vil fremvise og forklare med billeder snarest mulig.